
Резюме: Доменният цех е сложен технологичен комплекс, съставен от взаимосвързани звена — рудния двор, бункерната естакада, централния възел на доменната пещ, участък за източване на чугуна и шлаката, газоочистната уредба, разливъчното отделение, шлаковото стопанство и редица обслужващи съоръжения. Всяко от тези звена носи специфична комбинация от рискове, произтичащи от високите температури, токсичните и взривоопасни газове, движещите се товари и тежкото производствено оборудване. В настоящата статия се прави систематичен преглед на съставните звена на доменния цех и се анализира рисковият им профил в три аспекта — технологична надеждност, трудов травматизъм и лични предпазни средства.  Резултатите показват, че най-високорисковите са участъкът за източване на чугуна и шлаката и системата за газоочистка, докато екологичното натоварване е съсредоточено основно в емисиите на прах, серни и азотни оксиди и въглероден диоксид.

Abstract: The blast furnace shop is a complex and highly integrated metallurgical system comprising interconnected technological units, including the ore yard, blast furnace, hot metal and slag tapping area, gas cleaning system, casting section, slag handling facilities, and auxiliary installations. This study presents a systematic assessment of the principal technological units, focusing on technological reliability, occupational safety, and the use of personal protective equipment. The results indicate that the hot metal and slag tapping area and the gas cleaning system represent the highest-risk zones due to exposure to extreme temperatures, hazardous gases, molten materials and heavy equipment. The main environmental impacts are associated with particulate matter, sulfur and nitrogen oxides, and carbon dioxide emissions. The findings emphasize the need for an integrated approach to technological reliability, occupational risk management, personal protection, and environmental control in blast furnace operations.
Keywords: steel, blast furnace, industrial safety, occupational injuries, FFR, LTIFR, carbon monoxide.



Въведение 
Доменният цех е централно звено в технологичната верига на интегрираните металургични комбинати, тъй като в него от железни руди, агломерат  в съчетание с кокс като редуциращ агент и горивно средство, се получава течен чугун. Доменната пещ е реактор от шахтов тип с непрекъснато действие, в който процесът протича в условия на противоток — шихтовите материали се движат надолу, а горещите газове се издигат нагоре. Доменният цех обаче не е сведен само до самата пещ — той представлява сложен комплекс от взаимосвързани агрегати, сгради, съоръжения и транспортни системи.
Сложността на цеха, съчетана с високите температури, токсичните и горими газове, движещите се разтопени продукти и тежкото механизирано оборудване, прави доменното производство една от най-високорисковите дейности в металургията. Различни автори отбелязват, че доменният процес съдържа потенциални опасности от пожар и взрив, отравяне с въглероден оксид, изгаряния от горещ метал и шлака, термичен стрес, както и емисии на прахови частици, серен диоксид и азотни оксиди [1-3]. Целта на настоящата статия е да систематизира съставните звена на доменния цех и да изведе комплексен рисков профил за всяко от тях, обхващащ аспектите на трудовата безопасност, технологичната надеждност и екологичното въздействие. 

1. Доменното производство като незаменима технология
Въпреки нарастването на електродъговото производство чрез рециклиране на скрап, маршрутът доменна пещ → конвертор все още осигурява около 70–72% от световното производство на стомана. Причината е, че електродъговата технология не може напълно да замени производството на нова стомана от руда, тъй като скрапът съдържа примеси, ограничаващи металургичното качество [4] . Следователно доменният процес остава технологично незаменим в обозримото бъдеще, въпреки своята висока въглеродна интензивност.
 Таблица 1. Основни технологични инсталации в доменния цех, вредни производствени фактори и потенциални професионални рискове
	Технологична инсталация
	Основни технологични процеси
	Основни вредни фактори
	Потенциални здравни и производствени рискове

	Коксови батерии
	Суха дестилация на въглища (900–1100 °C)
	Полициклични ароматни въглеводороди (ПАВ), бензен, CO, H₂S, NH₃, топлинно излъчване, прах
	Канцерогенен риск, интоксикации, хронични белодробни заболявания, термичен стрес, пожари и експлозии

	Агломерационна инсталация
	Спичане на железорудна шихта (1300–1480 °C)
	Прах (Fe₂O₃, SiO₂), SO₂, NOₓ, CO, тежки метали, диоксини, шум
	Силикоза, хронични респираторни заболявания, дразнене на дихателните пътища, топлинно натоварване

	Шихтово отделение
	Дозиране и транспортиране на суровини
	Минерален прах, шум, вибрации, механични опасности
	Прахови заболявания, травматизъм, нарушения на слуха

	Доменна пещ
	Редукция на железни оксиди и производство на течен чугун
	Висока температура (>2000 °C), CO, прах, шум, вибрации
	Термични изгаряния, отравяне с CO, професионални заболявания на дихателната система

	Въздухонагреватели (каупери)
	Подгряване на дутието до 1100–1250 °C
	Горещ въздух под налягане, доменен газ, CO, висока температура
	Пожари, експлозии, газови интоксикации, термичен стрес

	Газоочистваща инсталация
	Охлаждане и пречистване на доменния газ
	CO, прахови частици, високо налягане
	Отравяния, прахова експозиция, аварийни изпускания на газ

	Чугунолеярен двор
	Източване на течен чугун и шлака
	Разтопен метал (1450–1550 °C), инфрачервено излъчване, шум, прах
	Тежки термични травми, парни експлозии, механични наранявания

	Транспорт на течен чугун
	Транспортиране с кофи
	Разливане на течен метал, висока температура, механични фактори
	Масови аварии, изгаряния, пожари, производствен травматизъм


Основните вредни фактори в доменния цех са високите температури, праховото замърсяване, токсичните газове (особено CO), шумът, вибрациите и опасностите, свързани с транспортирането и обработката на разтопен метал. Тези фактори определят необходимостта от прилагане на комплексни технически, организационни и лични средства за защита с цел ограничаване на професионалния риск [5]. 
2. РИСКОВ ПРОФИЛ В ЦЕХА НА ДОМЕННАТА ПЕЩ
2.1. Класификация на рисковите фактори
Таблица 2. Класификация на професионалните рискове в доменното производство съгласно ISO 45001:2018[8]
	Категория на риска
	Основни опасни фактори
	Източник в доменния цех
	Потенциално въздействие върху здравето и безопасността

	Физични рискове
	Топлинна радиация (30–80 kW/m² при източване на чугун), високи температури, шум (>95 dB(A)), ултравиолетово (UV) и инфрачервено (IR) излъчване
	Доменна пещ, чугунолеярен двор, каупери, компресорни станции
	Термичен стрес, топлинен удар, изгаряния, увреждане на зрението, професионална загуба на слуха

	Химични рискове
	Въглероден оксид (CO – до 25 vol.% в доменния газ), SO₂, NOₓ, бензен, полициклични ароматни въглеводороди (ПАВ), прахови частици (Fe, Mn, Pb, Cr), кристален силициев диоксид (SiO₂)
	Коксови батерии, агломерационна инсталация, доменна пещ, газоочистващи съоръжения
	Остри интоксикации, хронични респираторни заболявания, професионални интоксикации, канцерогенен риск

	Механични рискове
	Разтопен чугун и шлака, движещи се машини и механизми, мостови кранове, конвейери, железопътен транспорт, работа на височина
	Чугунолеярен двор, транспортно стопанство, шихтово отделение, ремонтни площадки
	Термични изгаряния, травматизъм, притискане, падане от височина, аварии с тежки последици

	Психофизиологични рискове
	Сменен режим на работа, високо физическо натоварване, неблагоприятен микроклимат, необходимост от непрекъсната концентрация, аварийни ситуации
	Всички производствени участъци на доменния цех
	Физическа умора, психоемоционален стрес, намалена концентрация, повишена вероятност от трудови злополуки






2.2. Операции с най-висока аварийна потенция
· Източване на чугун и шлака
При извършване на операциите по отваряне на чугунения чучур съществува риск от неочаквано изтичане на течен чугун и шлака, което може да доведе до тежки аварии и травми на работещите. Отварянето на чучура обичайно се извършва посредством специализирана пробивна машина, като технически неизправности или затруднения при пробиването могат да наложат допълнителни операции за осигуряване на нормално изтичане на разтопения метал [9] .
· Обслужване на каупери и газопроводи
Ремонтните работи по газопроводите и арматурата изискват влизане в зони с потенциално повишена концентрация на въглероден окис. Доменният газ е класифициран като "незабавна опасност за живота" (IDLH) при всяко нарушаване на херметичността на системата [6] .
· Транспорт на разтопен чугун в разливни кофи
Авария на транспортни кофи – повреда, дерайлиране или преобръщане на разтопен метал с температура от 1480 °C, може да се разпилее върху работната площадка с десетки работници. 
При наличие на вода настъпва мигновено изпарение, генериращо разрушителна ударна вълна – описан механизъм на множество масови трудови злополуки в историята на черната металургия [5].
· Дългосрочни професионални заболявания
Работата при доменни пещи, коксови батерии и агломерационни инсталации е класифицирана в Група 1, като доказани канцерогени, въз основа на доказана повишена заболеваемост от рак на белия дроб, кожата и пикочния мехур при дългосрочно заети работници [7]. Синдромът "Cold blast furnace syndrome" (остра респираторна увреда от NOx) представлява нов, неопиcан преди рисков фактор, документиран при 14 работници в едно от малкото систематични клинични проучвания в тази зона[10].

3. СТАТИСТИКА ЗА ТРУДОВИЯ ТРАВМАТИЗЪМ
3.1. Глобални данни (2021–2024)
Световната стоманодобивна асоциация публикува годишен верифициран доклад за безопасността въз основа на данни от своите членове – компании, произвеждащи около 60% от световната стомана. Таблица 2 представя ключовите показатели за периода 2021–2024 г. [11,12,13,14].

Таблица 2. Показатели за безопасност в стоманодобивния сектор за периода 2021–2024
	Показател
	2021
	2022
	2023
	2024

	Фатални случаи
	111
	106
	82
	67

	FFR комбиниран 
	0.029
	0.027
	0.019
	0.016

	LTIFR комбиниран 
	0.85
	0.85
	0.74
	0.70

	TRIFR комбиниран 
	4.02
	4.74
	6.20
	3.54

	Водеща причина за фатален инцидент
	Процесни инциденти
	Падане от височина
	Падане от височина
	Падане от височина; процесни


Легенда:
FFR – Fatal Frequency Rate (брой фатални инциденти на 1 млн. отработени часа); 
LTIFR – Lost Time Injury Frequency Rate (коефициент на честота на трудовите злополуки с отсъствие от работа на 1 млн. отработени часа); 
TRIFR – Total Recordable Injury Frequency Rate (честота на трудовите злополуки с отсъствие от работа на 1 млн. отработени часа).
По данни на: Световната стоманодобивна асоциация Worldsteel Safety Reports 2022–2025 [11–14].

Анализът показва обща тенденция към подобряване на безопасността в стоманодобивния сектор. През 2024 г. фаталните случаи намаляват до 67, а FFR – до 0,016 на 1 млн. отработени човекочаса. LTIFR достига 0,70, докато TRIFR намалява от 6,20 през 2023 г. до 3,54 през 2024 г. Въпреки положителната тенденция, паданията от височина и процесните инциденти остават сред основните причини за тежки и фатални злополуки. Данните потвърждават необходимостта от приоритетен контрол на критичните рискове в доменното производство.

3.2 Лични предпазни средства използвани в доменното производство
Работата в доменното производство се характеризира с въздействие на много опасни и вредни производствени фактори – високи температури, топлинно лъчение, разтопен чугун и шлака, прах, токсични газове (CO), шум, вибрации, механични опасности и риск от работа на височина. Поради това използването на подходящи лични предпазни средства (ЛПС) е задължителен елемент от системата за безопасност и здраве при работа. 
Анализ  [3] потвърждава, че неизползването на лични предпазни средства(ЛПС) е водещ рисков фактор . 
В зависимост от характера на извършваната дейност в доменния цех се използват следните лични предпазни средства[15]:
· Защита на главата: защитни каски, устойчиви на механични въздействия и повишени температури.
 При работа в близост до пещта и разливните участъци каските трябва да осигуряват защита и срещу топлинно лъчение и падащи предмети.
· Защита на очите и лицето:  защитни очила с удароустойчиви стъкла и лицеви щитове с термоустойчив визьор, които предпазват от летящи частици, искри, метални пръски и интензивно инфрачервено излъчване. 
При операции с течен метал се прилагат лицеви щитове с позлатено или специално покритие за намаляване на топлинното натоварване.
· Защита на слуха: антифони или тапи за уши с подходящ коефициент на шумопотискане.
 Изборът на средството зависи от измерените нива на шум и продължителността на експозицията.
· Защита на дихателните органи: филтриращи полумаски (FFP2 или FFP3). При възможност за наличие на въглероден оксид, серни съединения или други опасни газове се прилагат филтриращи маски със съответните газови филтри, а при аварийни ситуации или недостатъчно съдържание на кислород – автономни дихателни апарати.
· Защита на ръцете: термоустойчиви ръкавици, изработени от материали, устойчиви на високи температури и контакт с разтопен метал.
 При ремонтни и монтажни дейности се използват и ръкавици с повишена механична устойчивост срещу порязване и пробождане.
· Защита на тялото:  работно облекло, изработено от негорими или трудно запалими материали с висока устойчивост на топлинно въздействие. 
В зоните с интензивно топлинно лъчение се използват алуминизирани топлоотразяващи костюми, които намаляват топлинния поток към тялото на работещия.
· Защита на краката: защитни обувки с метално или композитно бомбе, противопробивна пластина и термоустойчива, противоплъзгаща подметка.
Обувките трябва да осигуряват защита срещу контакт с горещи повърхности и случайно попадане на пръски от разтопен метал.
· Защита при работа на височина: предпазни колани или цялостни предпазни
сбруи със система за задържане при падане, свързани към сертифицирани анкерни точки.
Освен правилния избор на ЛПС, съществено значение има тяхната периодична проверка, поддръжка и своевременна подмяна при установяване на повреди или след изтичане на експлоатационния срок. Работещите трябва да бъдат обучени за правилното използване, съхранение и ограниченията на всяко предпазно средство. Ефективността на личните предпазни средства зависи както от техните защитни характеристики, така и от правилното им използване в съответствие с оценката на риска и нормативните изисквания.

Фигура 1. Примери за лични предпазни средства, използвани при работа в доменното производство [15]
ЗАКЛЮЧЕНИЕ
Доменният цех представлява сложна и високорискова технологична система, в която взаимосвързаните производствени звена са подложени на значителни термични, химични и механични въздействия. Анализът показва, че най-съществените рискове са свързани с работата с разтопен чугун и шлака, експозицията на въглероден оксид и други вредни вещества, високото топлинно натоварване, механичните опасности и възможността за аварийни ситуации. Особено рискови се явяват операциите по източване и транспортиране на течнообразния метал, както и обслужването на системите за газ.
Независимо от отчетеното подобрение на показателите за трудова безопасност в стоманодобивната промишленост, рискът от тежки и фатални инциденти остава значим. Това определя необходимостта от комплексен подход, съчетаващ надеждност на технологичното оборудване, ефективен контрол на опасните фактори, организационни мерки и правилен подбор и използване на лични предпазни средства. Едновременното управление на технологичните, професионалните и екологичните рискове е основна предпоставка за повишаване на безопасността, надеждността и устойчивостта на доменното производство.

